A másik egy bonyolultabb rendszer, mely során még mielőtt kiállítaná a cég a számlát, le kell állítania a folyamatot és a számlát el kell küldenie előzetes jóváhagyásra az adóhatóságnak. A NAV-nál ekkor átfuttatnak rajta egy ellenőrzést, ha pedig minden rendben van, úgy egy igazoló számmal együtt küldik vissza a dokumentumot, amit rá kell írni a számlára is. Bár ez az adóhatóságnak előnyös, hiszen minden számlát előre jóvá tud hagyni, a rendszer számos veszélyt tartalmazott volna: amennyiben például leáll a jóváhagyásos szerverkapcsolat - mert a NAV-honlap is leáll néha -, úgy az egész országban megszűnik a számlázás. Ez pedig már GDP-t érintő rizikó, így végül ez a lehetőség is lekerült az asztalról.